แรงขายหุ้นเหมืองแร่ฉุดตลาดหุ้นยุโรปปิดลบ
ตลาดหุ้นยุโรปปิดขยับลงเมื่อคืนนี้ (2 ธ.ค.) เนื่องจากนักลงทุนเทขายหุ้นกลุ่มเหมืองแร่ หลังจากราคาโลหะปรับตัวลดลง อย่างไรก็ตาม ภาวะการซื้อขายส่วนใหญ่ยังคงได้รับแรงหนุนจากกระแสคาดการณ์ที่ว่า ธนาคารกลางยุโรป (ECB) จะผ่อนคลายนโยบายการเงินเพิ่มเติมในการประชุมวันนี้
3 ธ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ขยับลง 0.02% ปิด (2 ธ.ค.) ที่ 384.17 จุด, ดัชนี CAC-40 ตลาดหุ้นฝรั่งเศสปิดที่ 4,905.76 จุด ลดลง 8.77 จุด หรือ -0.18%, ดัชนี DAX ตลาดหุ้นเยอรมันปิดที่ 11,190.02 จุด ลดลง 71.22 จุด หรือ -0.63% และดัชนี FTSE 100 ตลาดหุ้นลอนดอนปิดที่ 6,420.93 จุด เพิ่มขึ้น 25.28 จุด หรือ +0.40%
หุ้นกลุ่มเหมืองแร่ร่วงลง โดยหุ้นอาร์เซลอร์มิททาล ร่วงลง 8.9% หลังจากบริษัทเวล เอสเอ คาดการณ์ว่า ราคาเหล็กจะปรับตัวลงอีกในปีหน้า ขณะที่หุ้นแองโกล อเมริกัน ดิ่งลง 2.2% อย่างไรก็ตาม ตลาดหุ้นยุโรปได้รับแรงหนุนในระหว่างวันจากการคาดการณ์ที่ว่า ECB ขยายวงเงินในการซื้อพันธบัตรตามมาตรการผ่อนคลายเชิงปริมาณ (QE) ในการประชุมนี้ เพื่อผลักดันเงินเฟ้อให้แตะระดับเป้าหมาย
การคาดการณ์ดังกล่าวมีน้ำหนักมากขึ้นหลังจากสำนักงานสถิติแห่งสหภาพยุโรปรายงานว่า อัตราเงินเฟ้อในยูโรโซนทรงตัวในเดือนพ.ย.ที่ระดับ 0.1% ทั้งนี้ อัตราเงินเฟ้อดังกล่าวต่ำกว่าระดับ 0.2% ที่ตลาดคาดการณ์ไว้ ขณะที่เป้าหมายของธนาคารกลางยุโรป (ECB) อยู่ที่ระดับต่ำกว่า 2% เล็กน้อย